
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže vo Venezuele je viac ako 300 politických väzňov;
B.	keďže 9. februára 2024 bola Rocío San Miguel, právnička a aktivistka za ľudské práva so španielskou štátnou príslušnosťou unesená venezuelským režimom a odsúdená na základe politicky motivovaného podozrenia zo sprisahania proti Nicolásovi Madurovi a jeho režimu; keďže v súčasnosti je zadržiavaná vo väzení El Helicoide, ktoré je známe porušovaním ľudských práv vrátane mučenia;
C.	keďže Madurov režim vyhostil Úrad vysokého komisára OSN pre ľudské práva (OHCHR) po tom, ako ho obvinil z „kolonialistického, zneužívajúceho“ správania a podnecovania politickej opozície, keď komisár OSN odsúdil zatknutie San Miguelovej;
D.	keďže generál Hernández Da Costa je od augusta 2018 politickým väzňom; keďže 19. februára 2024 bol násilne presunutý do väzenia El Rodeo 1, ktoré je určené na zadržiavanie politických väzňov; keďže bol presunutý aj neznámy počet väzňov vrátane niekoľkých občanov EÚ; keďže generál trpí zdravotnými ťažkosťami, ktoré si vyžadujú neustálu liečbu, ktorá mu je odopieraná;
E.	keďže štyria koordinátori kampane, ktorí pracovali pre opozičnú prezidentskú kandidátku Maríu Corinu Machadovú – Juan Freites, Luis Camacaro, Guillermo Lopez a Emil Brandt – boli tiež zadržaní z politických dôvodov a sú držaní v izolácii;
F.	keďže v januári 2024 neuznané Národné zhromaždenie pokračovalo v posudzovaní zákona, ktorého cieľom je obmedziť, kriminalizovať a zrušiť mimovládne organizácie;
1.	dôrazne odsudzuje Madurov režim za to, že väzní stovky politických väzňov;
2.	vyjadruje poľutovanie nad tým, že títo väzni sú zadržiavaní v podmienkach, ktoré sú v rozpore so Štandardnými minimálnymi pravidlami OSN pre zaobchádzanie s väzňami;
3.	požaduje okamžité bezpodmienečné prepustenie všetkých politických väzňov a svojvoľne zadržiavaných osôb, ako aj úplné obnovenie ich práv; žiada režim, aby prestal s politikou represií a útokov na občiansku spoločnosť a opozíciu;
4.	naliehavo vyzýva čilské orgány, aby v plnej miere vyšetrili vraždu Ronalda Ojedu, bývalého politického väzňa, ktorý utiekol z Madurovho režimu;
5.	vyzýva PK/VP a Radu aby sprísnili sankcie voči režimu vrátane vysokopostavených úradníkov, členov bezpečnostných síl a Najvyššieho súdu režimu, ako aj voči samotnému Madurovi;
6.	naliehavo vyzýva Medzinárodný trestný súd, aby do vyšetrovania údajných zločinov proti ľudskosti Madurovho režimu zahrnul aj pokračujúce porušovanie ľudských práv a svojvoľné zadržiavanie;
7.	vyzýva medzinárodné spoločenstvo, aby podporilo návrat Venezuely k demokracii, najmä vzhľadom na nadchádzajúce voľby, na ktorých musí byť v plnej miere umožnená účasť líderky opozície voči režimu Maríe Coriny Machadovej;
8.	naliehavo vyzýva venezuelské orgány, aby obnovili Úrad vysokého komisára OSN pre ľudské práva a zaručili mu prístup do väzníc, ako aj neobmedzený prístup držiteľom mandátov v rámci osobitných postupov OSN;
9.	poveruje svoju predsedníčku, aby postúpila toto uznesenie Rade, PK/VP, členským štátom, EÚ – Spoločenstvu štátov Latinskej Ameriky a Karibiku, Organizácii amerických štátov, generálnemu tajomníkovi OSN a venezuelskému režimu.

